részlet

© Iványi Orsolya, 2023

© Jaffa Kiadó, 2023

Minden jog fenntartva!

Szaklektor Prof. Dr. Jakab Attila

Borítóterv Gáti Dzsu, Relatív

Borítófotó Gregus Máté

Szerkesztő Mörk Leonóra

Felelős szerkesztő Schultz Judit

Felelős kiadó Rados Richárd

Jogi nyilatkozat

A könyvben található információk nem helyettesítik az orvosi tanácsadást, és alkalmazásuk az olvasó felelőssége. A szerző és a kiadó nem vállal felelősséget egyetlen, a könyvben szereplő bármely javaslat követése miatt esetlegesen bekövetkező sérülésért vagy más egészségügyi problémáért. Minden egészségi problémájával forduljon orvoshoz!

Jaffa Kiadó • www.jaffa.hu

ISBN 978 963 475 861 7

Elektronikus változat

eKönyv Magyarország Kft.

www.ekonyv.hu

Készítette Ambrose Montanus

Tartalom

Előszó

1. Bevezetés

2. A könyvről

3. A világ legnagyobb női misztériuma

4. A korai menopauza és következményei

5. Bemutatkoznak a hormonok

6. Mi értelme van a menopauzának?

7. Hogyan lehet eligazodni a menopauza útvesztőjében?

8. Akit a menopauza szele megcsapott

9. A hőhullám, a menopauza első számú hírnöke

10. Tuti, hogy megőrültem!

11. Az érzelmi egészség

12. Kihullik a hajam!

13. Jézusom, ez is menopauza?

14. Az eltűnt libidó nyomában

15. Alszol te eleget?

16. Ismerd meg a genitourinális szindrómát!

17. Miért hízunk meg a menopauzában?

18. A bőrünk védelmében

19. Menopauza életmód-stratégia

20. Hormon, vagy nem hormon? Ez itt a kérdés!

21. Az emlőráktól való félelem alaptalan

22. Hormonterápia-kisokos

23. Betegségek a változás korában

24. Így hat a menopauza a nők agyára

25. Az agyunk sokkal rugalmasabb, mint az izmaink!

26. Öregedés, életközepi válság vagy menopauza?

27. Belefáradunk az életbe

28. #menopauzasztorik

29. Létezik-e férfi menopauza?

30. Menopauza a munkahelyen

31. A menopauza Magyarországon

32. A menopauza jövője

Végszó

Mutató

Jegyzetek

„Nem a legerősebb marad életben,
nem is a legokosabb,
hanem az, aki a legfogékonyabb
a változásokra.”

Charles Darwin

Előszó

Rendkívül fontos, hiánypótló könyvet tart kezében az olvasó, melynek szerzője már letette a névjegyét a női változókor irodalmában. A menopauza jelentőségét egy nő életében nem lehet eléggé hangsúlyozni. Egy olyan fontos, biológiai és pszichés hatásokkal terhelt életszakaszról van szó, amelyhez csak a serdülőkor vagy a terhesség hasonlítható, jóllehet a változások iránya és dinamikája eltérő. A várható életkor XX. századbeli rohamos emelkedésének következtében a nők életük bő harmadát menopauzában, vagyis tartós ösztrogénhiányban töltik. Szakmai körökben a menopauzát már jó ideje kiemelt figyelem övezi, rövid és hosszú távú egészségügyi vonatkozásait évtizedek óta nemzetközi vizsgálatok kereteiben tanulmányozzák. Az ismeretek gyors szaporodásával a társadalmi érdeklődés is kibontakozott, a nemzetközi és nemzeti menopauza társaságok mellett gombamód szaporodnak a menopauzával kapcsolatos igényes felvilágosító munkát és kommunikációt biztosító aktív csoportok, internetes felületek, publikációk. A reproduktív endokrinológia fejezetei közül ilyen széles körű figyelmet eddig csak a fogamzásgátlás, a meddőség és várandósság kaptak. A lényeget a több területen egyidejűleg zajló folyamatos változásban kell keresni.

Ami a biológiai változást illeti, a menopauzális átmenet már a reprodukciós képességek hanyatlásával, a nő 40-es életéveinek során elkezdődik, eleinte csak alig feltűnő, a környezet számára nem is észrevehető testi és pszichés változásokkal. Később, a 40-es évek vége felé, ahogy a petefészek teljesítménye csökken, és ingadozóvá válnak a meghatározó női hormonok szintjei, felerősödnek a kellemetlen testi változások, és ekkor gyakoribbak a nőgyógyászati problémák is. 50 éves kor körül a vérzések elmaradásával kialakul a tartós ösztrogénhiány, és jóllehet egyénileg változó mértékben, de csaknem minden nőnél fellépnek a típusos „klimaxos” testi és pszichés tünetek, amelyek évekig is tarthatnak és sokszor rontják a napi teljesítményt és az életminőséget. Később ezek többnyire megszűnnek, de a krónikus ösztrogénhiány megemeli az olyan alattomos betegségek kockázatát, mint a szív-érrendszeri betegségek és a csontritkulás.

A nők társadalmi szerepvállalása is változik és ehhez a menopauza nem mindig jön jókor. A középkorú nő ma többnyire aktív, munkája révén meghatározó a társadalmi helyzete és az ezzel kapcsolatos elvárások, családjában pedig sokszor még iskoláskorú gyerekeket nevel (gondoljunk az egyre későbbi gyermekvállalásra). A menopauza történései nem könnyítik meg a kiegyensúlyozott teljesítményt, és sokszor vezetnek konfliktusokhoz.

A jó hír az, hogy a menopauzális medicina is gyorsan változik, a női hormonpótláshoz való hozzáállás is újra kedvezően alakul, meggyőzőek a hosszú távú adatok, biztonságosak a készítmények, és széles a paletta. Sajnos ezen a területen még sok a mélyen gyökerező tévhit, és a káros információk is gyorsabban terjednek, mint a megalapozottak. Általánosságban, a nők reprodukcióval és menopauzával kapcsolatos ismeretei is távol vannak az optimálistól. Elismerem, hogy ezen a területen még sok szakmai oktatómunkára is szükség van a hazai orvostársadalom felkészültségének javítására. Így nem csoda, hogy a menopauzális ellátás nehezen elérhető, vagy hogy egy orvos–beteg találkozásnál nem a korszerű megoldás születik. A menopauzális hormonterápia az indokolt mértéknek a töredékét sem éri el hazánkban, lemaradásunk világviszonylatban jelentős.

A menopauza iránti társadalmi nyitottság is változik, a változókor beszédtéma lett, de sok vonatkozásban még mindig tabu. Iványi Orsolya könyve nemcsak közérthető és néha vicces módon, hanem saját és mások egyéni történeteivel fűszerezve adja át a női változókorral és a lehetséges megoldásokkal kapcsolatos ismereteket. A testi tüneteken túl kiemelt hangsúlyt fektet a sokszor alulértékelt pszichés terhekre is. Nem fél kendőzetlenül beszélni a tabunak számító kényelmetlen témákról sem, mint például a szexualitást érintő változások és megoldások. Ugyanakkor kerüli a felszínes népszerűségre törekvő, nem megalapozott véleményalkotást. A szerzőnek a menopauza területén kifejtett igényes munkássága garancia a hitelességre, tájékozottsága nemcsak szakmai, hanem járatos a véleményalkotó sajtó világában is. Meggyőződésem, hogy módszere hasznosabb formája lehet az ismeretterjesztésnek, mint amit egy orvosi vizit tud nyújtani. Könyvét szívből ajánlom a nők minden korosztályának, természetesen kiemelten a változókor elé nézőknek. Biztos vagyok abban is, hogy végül is a menopauzára tudatosan felkészült nők lehetnek a legfőbb motorjai annak, hogy a változások eredőjeként hazánkban is megfelelő helyre kerüljön a menopauzaellátás, és mindenki megtalálja a számára legjobb, egyénre szabott megoldást.

Prof. Dr. Jakab Attila

Egyetemi tanár, a Magyar Menopauza Társaság elnöke,
a Menopauzális Medicina c. könyv társszerzője

1. Bevezetés

Minden úgy kezdődött, hogy megőrültem, írtam a blogomon 2018 nyarán. Persze akkor még nem tudtam, hogy számomra ez egy életre szóló kaland kezdete lesz a menopauzával. Nem tudtam, hogy a folyamat sokkal több, mint némi hőhullám és hangulatingadozás, és azt sem, hogy nemcsak a tüneteket kell túlélni, hanem jön ez a változókor nevű jelenség, amelyre egyáltalán nem vagyunk felkészítve (sem felkészülve), és valahogy meg kell találnom benne a pozitívumot.

Ezt a küldetésemet egyáltalán nem vicces módon az endometriózisomnak köszönhetem. Amikor a műtét előtt a nővér megkérdezte, hogy menopauzában vagyok-e, fogalmam sem volt, mit válaszoljak. 44 évesen honnan is tudtam volna, mi az a menopauza?

Szeretem magam jól informált nőnek tartani, így a kellemetlen incidens után beleástam magam a témába, és megállapítottam, hogy sokkal komplexebb és komolyabb annál, mint feltételeztem volna. De hát még messze van, gondoltam. Fél évvel később éreztem először, hogy megcsap az előszele, a perimenopauza. Ezt ma már inkább a menopauza gonosz kistestvérének hívom, de akkor még az elején jártam a tapasztalatoknak. A témáról szóló első blogposzt megpecsételte a sorsomat, elvégre ki gondolta volna, hogy egy ilyen őrült ötletre karriert is lehet építeni?

Akkor is, és ma is azt gondolom, hogy a legnagyobb probléma a felvilágosítás hiánya. Ha valamit ismerünk, attól kevésbé félünk. Mivel a menopauza még mindig tabu, hiteles információkhoz hozzájutni is nehézkes. Ez nem a mi hibánk. Nem mi tehetünk róla, hogy amikor az iskolában a pubertásról tanultunk, akkor a tankönyv nem említette, hogy lesz majd olyan is, hogy a menstruáció egyszer végleg el fog menni, és ez járhat kellemetlen tünetekkel. Ahogyan azt sem, hogy ez a változás az egész életünket jól átírja majd, mert az is számít, hogyan állunk hozzá a folyamathoz.

Amikor először kiírtam a Facebook-oldalamra, hogy menopauza-aktivista vagyok, tulajdonképpen bele sem gondoltam, mibe vágtam a fejszémet. Azt persze tudtam, hogy sokan fognak értetlenül pislogni meg röhögni rajtam, de azt is tudtam, hogy egy csomó nő járhat ugyanabban a cipőben, mint én, hogy tudniillik fogalmuk sincs róla, mi történik velük. És talán eszükbe sem jut, hogy ez bizony a (peri)menopauza. Aktivistaként több célt tűztem ki magam elé. Egyrészt minél többet akarok beszélni a menopauzáról, hogy többé ne legyen tabu, ezáltal normalizálni a témát, másrészt hiteles forrásból származó információkkal akarom ellátni a nőket, illetve elérni, hogy minden érintett kapjon megfelelő ellátást. Most, öt év után elmondhatom, talán az utolsó még mindig a legnehezebb feladat, de erről részletesebben később.

Az M-Klub nevű zárt csoportot a Facebookon tulajdonképpen egy olvasó kérésére hoztam létre, az első „megőrülős” poszt után, arra gondolva, hogy ez mégiscsak intim téma, legyen egy zárt csoport is a nyilvános oldal mellett. Három nap alatt ötszáz nő csatlakozott, ma már közel nyolcezren vagyunk. Egyszerre éreztem ijesztőnek és felemelőnek, hogy ennyien megjelentek, és tudtam, hogy azért jöttek, mert segítséget várnak tőlem. Így lett a nők egészségügyi felvilágosítása először a hobbim, majd a küldetésem. Persze akkor még nem tudtam ezt ilyen szépen megfogalmazni. Nem volt tervben, hogy női közösséget hozzak létre, később magam is meglepődtem azon az elképesztő erőn, amit sok hasonlóan gondolkodó nő tud létrehozni. Megmutatja, hogy nem egyedül veszünk részt ezen a nagy utazáson, hiszen a változást minden nő átéli így vagy úgy. Nemhiába lett a #menopauzaösszeköt a kedvenc hashtagem, és egyben az alcíme a könyvnek. Egy biztos: aki tagja a közösségemnek, és látja, hogyan beszélgetünk ott a legkényesebb témákról is, az magával viszi ezt a hozzáállást, és ez jó. Ha sokat beszélünk róla, egyszer csak már nem lesz annyira meglepő, ha látunk egy cikket a menopauzáról.

És hogy miért nem foglalkoztak a témával korábban komolyabban? Szerintem leginkább azért nem, mert tabunak számít, és nem szeretünk róla beszélni. Ezért is fontos, hogy ne folytassuk a korábbi generációk hagyományait, és ne higgyük azt, hogy a változókort otthon, csendben, egyedül kell végigszenvednünk. Ha ugyanis ezt tesszük, azzal egyrészt az egészségünket veszélyeztetjük, másrészt mentálisan sem jó ilyenkor bezárkózni. 1920 és 2020 között a születéskor várható átlagos élettartam megduplázódott, vagyis simán élhetünk akár 80-90 évig is. Ez azt jelenti, hogy 40-50 körül jóformán csak a felénél tartunk az életünknek, és mennyi minden áll még előttünk! Negyvenen túl már másképpen gondolkozunk az életről, önmagunkról, és ekkorra talán már az elvárások szorításából is kijöttünk. Különösen a fejlett országokban a női népesség egyre nagyobb hányada él posztmenopauzában. A nők életük több mint egyharmadát ebben a szakaszban töltik. Ilyenkor az ösztrogénhiány tünetei egyesülnek a természetes öregedéssel kapcsolatos jelenségekkel. Ahogy a világ népessége növekszik, és ennek a népességnek mind nagyobb hányadát teszik ki az 50 év felettiek, a kifejezetten a posztmenopauzában lévő nőkre irányuló orvosi ellátásnak a modern orvostudomány fontos területévé kell válnia.

Nevezhetjük próbatételnek is, hogy ezen a nagy változáson át kell esnünk, minden fizikai és pszichológiai kihívásával együtt. Szétesünk, aztán újra összerakjuk magunkat. A menopauza egyik jótéteménye, hogy rákényszerít minket arra, hogy többet foglalkozzunk magunkkal, mint előtte. Ha jól akarjuk érezni magunkat életünk második felében, nincs más választásunk, meg kell tennünk mindent annak érdekében, hogy az előttünk álló évtizedeket egészségesen élhessük le.

2. A könyvről

A könyvvel egyfajta perspektívát szeretnék kínálni arra, hogyan tekints a változókorra, és hogyan értsd meg, mi történik veled, mi történik minden egyes nővel.

Az ambiciózus cím ellenére nyilvánvalóan nem érintem minden apró részletét a változókornak, abból egy orosz nagyregény született volna. Inkább annak fényében állítottam össze a könyvet, hogy milyen kérdések érkeztek az olvasóktól, illetve tudtam, hogy mindenképpen akarok írni bizonyos ellentmondásos témákról, például a menopauzális hormonterápiáról, a táplálékkiegészítőkről vagy a tesztoszteronról.

Próbáltam megtalálni az egyensúlyt, hogy a szövege ne legyen túl száraz, orvosi, viszont igenis legyenek benne olyan új és hasznos információk, amelyek segíthetnek eldönteni, hogyan is álljunk hozzá ehhez az utazáshoz. Olyan alapvető dolgokat nem tárgyalok részletesen, mint a stresszoldás vagy a testmozgás (bár azért adok ötleteket), inkább olyan információkat szeretnék átadni, amelyeket máshol nem találsz meg ilyen formában magyar nyelven.

Az egyetlen dolog, ami előre megjósolható a menopauzával kapcsolatban, az a kiszámíthatatlansága. A félretájékoztatás, a kevés kutatás, a reprodukciós folyamatok ismeretének hiánya és a női test változásaival kapcsolatos szégyen vezetnek oda, hogy a nők bizonytalanok azt illetően, mire számíthatnak a perimenopauza időszakában és azon túl. Holott a menopauza nem betegség, hanem tervezhető és megélhető változás.

A menopauzával és a nők egészségi állapotával kapcsolatos félrevezető információk miatt a nők jelenleg kiszolgáltatottak, és hajlamosak rá, hogy pénzt költsenek felesleges termékekre és szolgáltatásokra. Profin tálalt, látványos marketingeszközökkel húzzák le őket. Ezt a könyvet azért is írtam meg, hogy akik elolvassák, azok hiteles információkkal felvértezve tudjanak megfelelő döntést hozni a saját egészségükkel és életükkel kapcsolatban.

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Noto Sans Symbols 2 – SIL Open Font License
Noto Serif – Apache License 2.0
Source Serif 4 – SIL Open Font License
Spectral SC – SIL Open Font License